﻿ "Ислямски джихад" обяви война на Израел | СЕГА
Системата за противоракетна отбрана "Железен купол" е свалила десетки изстреляни от палестинските радикални групировки ракети към Южен Израел.
Палестинската екстремистка групировка "Ислямски джихад" обяви, че се подготвя за нова война с Израел, след като израелските въоръжени сили ликвидираха във вторник лидера на групировката в северната част на Газа, съобщават израелските медии. "Тези терористични престъпления са агресия и обявяване на война на палестинския народ, а врагът носи отговорност за тях", подчертаха от радикалната групировка в изявление след убийството на Баха Абу ал Ата. "Ислямски джихад" съобщи, че и домът на Акрам ал Ажури, член на тяхното политбюро, е бил ударен в сирийската столица Дамаск, което е довело до смъртта на неговите синове, но Ажери по всяка вероятност е оцелял. "Отиваме на война. Нетаняху пресече всички червени линии при убийството на командира на "Бригадите Ал Кудс" Абу ал Ата. Ще отговорим насилствено", подчерта генералният секретар на "Ислямски джихад" Зиад ал Нахала. От своя страна радикалното ислямистко палестинско движение "Хамас", което управлява Газа, настоя, че убийството на Абу ал Ата няма да остане "без наказание".
Израелските въоръжени сили разпоредиха затваряне на училища в южната и централната част на Израел, включително в района на Тел Авив, след като терористичните групировки в Газа изстреляха повече от 150 ракети и снаряди към градове и по-малки населени места като отмъщение за убийството. Израелската система за противоракетна отбрана "Железен купол" е свалила поне 60 от ракетите. Вчера следобед една от тях падна на магистрала южно от Тел Авив. В тв обръщение към нацията израелският премиер Бенямин Нетаняху обяви, че Баха Абу ал Ата е бил "бомба със закъснител" и че операцията за убийството му е била одобрена единодушно от правителството преди десет дни. "Той бе пряко отговорен за стотици терористични атаки срещу израелски цивилни и войници, включително с дронове и ракети", съобщи израелското военно командване, като добави, че Ал Ата е бил ликвидиран непосредствено преди да осъществи следващата си атака.
Израел, ислямисти, лидер, убийство, ракети, удари, война
Две ракети удариха до посолството на САЩ в Багдад